สางหนี้
ปฏิบัติการตามยึดทรัพย์ “ศุภชัย ศรีศุภอักษร” เพื่อมาชำระหนี้คืนให้กับสหกรณ์เครดิตยูเนี่ยนคลองจั่น ยืดเยื้อมานาน
1 เม.ย. 2560

โดย...ทีมข่าวการเงินโพสต์ทูเดย์ปฏิบัติการตามยึดทรัพย์ “ศุภชัย ศรีศุภอักษร” เพื่อมาชำระหนี้คืนให้กับสหกรณ์เครดิตยูเนี่ยนคลองจั่น ยืดเยื้อมานาน โดยกรมสอบสวนคดีพิเศษ (ดีเอสไอ) ตีความว่าทรัพย์สินที่ยึดมานั้น เป็นหลักฐานในการดำเนินคดี จึงต้องรอให้คดีสิ้นสุดก่อนแต่เมื่อเร็วๆ นี้ ดีเอสไอได้เพิกถอนการอายัดที่ดินของบริษัท เอ็ม-โฮม เอสพีวี 2 (ของศุภชัย) ประมาณ 300 กว่าไร่แล้ว และทางสหกรณ์ฯ คลองจั่นก็ได้ทำสัญญาประนีประนอมยอมความ โดยบริษัท เอ็ม-โฮมฯ ยอมขายที่ดินให้กับบริษัท ไทยแอ็กโกร เอ็กซเชนจ์ หรือตลาดไท ทำให้มีเงินมาชำระคืนสหกรณ์ฯ คลองจั่น ตามยอดเงินที่ขายได้รวม 321.4 ล้านบาท ได้แบ่งการชำระเป็น 2 งวดเสร็จสิ้นแล้ว โดยเป็นการจ่ายมัดจำไว้ก่อน 60 ล้านบาท เมื่อวันที่ 24 เม.ย. 2558 และเมื่อวันที่ 30 มี.ค. 2560 ก็มีการจ่ายเงินที่เหลืออีก 261.4 ล้านบาท เรียบร้อยเป็นอันว่า ยอมความจบไปอีกหนึ่งคดี และเดือน มิ.ย.นี้ สมาชิกสหกรณ์ฯ คลองจั่น น่าใจจะชื้นขึ้นนิดหนึ่ง เพราะจะได้รับเงินคืนบ้างแล้ว